રાણા કુંભાનો જેષ્ટ દીકરો ઉદા સિંહ ભગવાન શિવના સ્વરૂપ એકલિંગ મહાદેવના મંદિરમાં પીઠ પાછળ ખુલ્લી તલવાર લઈને કોઈકનો ઇંતજાર કરતો ઉભો હતો. આજનો દિવસ એના માટે કદાચ જીવનના નિર્ણાયક દિવસોમાંનો એક હતો. કોઈકના આવવાની આહટ થતા જ ઉદા સિંહ શિવલિંગના પાછળના ભાગમાં છુપાઈ ગયો. કોઈ જોઈ ન જાય એટલી સાવધાની પૂર્વક છુપાઈને એણે મંદિરમાં સંભળાતી સાવ આછેરી આહટ સાંભળ્યા કરી. અંદર પ્રવેશેલા વ્યક્તિના પૂજા વિધિના દરેક કાર્ય પર ઉદાસિંહ છુપતી નજરે ધ્યાન રાખી રહ્યો હતો. એણે પોતાની તૈયારીઓ આરંભી દીધી હતી. અમુક જ સેકન્ડોમાં આ બધું જ વીતી જવાનું હતું. પૂજા વિધિ કરતા એ વ્યક્તિએ જ્યારે જળાભિષેક કર્યા પછી માથું શિવલિંગ સામે ઝુકાવ્યું એની બીજી જ ક્ષણે એનું માથું શીવમંદિરના કોઈક ભાગમાં પટકાઈ ચુક્યું હતું, ઉદા સિંહે પોતાની સંપૂર્ણ શક્તિ વડે એ ઘા કરેલો અને એકલિંગ મહાદેવના પવિત્ર મંદિરને રક્ત રંજીત કરી દીધું.